**Ülo Sooster „Sürrealistlik pea“**

Ülo-Ilmar Sooster (eluaastad 1924–1970) oli üks silmapaistvamatest Eesti kunstnikest. Tema loomingu kõrgperiood ei kuulu üksnes Eestile, vaid on ka osa vene avangardikunsti teisest lainest. Sooster arreteeriti väljamõeldud poliitilise süüdistusega 1949. aastal, varsti pärast seda, kui ta oli lõpetanud Tartu Riikliku Kunstiinstituudi, ja mõisteti 25 aastaks Venemaale Karaganda vangilaagrisse. Ta vabanes amnestiaga 1956. aastal ja tuli tagasi Eestisse, kuid siin ei avanenud tal võimalusi kunstnikuna töötada. 1957. aastast alates elas ja töötas ta vabakutselise kunstnikuna Moskvas, kus ta joonistas peamiselt illustratsioone ajakirjadele ja raamatutele. Kui Sooster 1970. aastal suri, deponeeris lesk Lidia Sooster suurema osa kunstniku pärandist Tartu Kunstimuuseumi, nii ka „Sürrealistliku pea“.

Soosteri loomingu abstraktsema ja sürrealistlikuma osa moodustavad maalid ja joonistused, milles ta väljendas kõike seda, mis teda elus haaras ja erutas ning millele ta otsis kehastust kunstis. Moskva sõpruskonnas kujunes Sooster üheks mõjukamaks vene avangardikunsti liidriks, teda nimetatakse vene sürrealismi alusepanijaks, paljude vene kunstnike mõjutajaks ja suunajaks. 1960. aastatel tõlgendas ta üha isikupärasemalt looduselt saadud impulsse, otsis kunstilisi väljendusi oma filosoofilistele tõekspidamistele ning soovis jõuda väheste vahenditega kõnekate kujunditeni. Veelgi vahetumalt avas Ülo Sooster end joonistustes. Tema 1960. aastate töödes on eriskummaline fantaasiamaailm. Siin avaldub sürrealistlik hoiak veel selgemini kui maalides. Nõtke ja vaba joonega annab ta neis edasi oma mõtteid ja elamusi.

Ülo Soosteri „Sürrealistlik pea“ valmis 1960. aastal. „Sürrealistlik pea“ on joonistatud musta tušiga vertikaalse ristküliku kujulisele valgele paberile, mille kõrgus on 29,6 ja laius 20,5 cm. Teos on näitusel eksponeeritud klaasituna mustal papist paspartuul ehk äärisel, mis moodustab pildi tausta. Paspartuu laius üleval ja all on 5,5 cm ja külgedel 4,5 cm. Joonistust ümbritseb ühe cm laiune mustaks värvitud puidust raam.

Mustvalgel joonistusel on suitsetava mehe portree. Mehe näos on kõik osad näos koha vahetanud: silmade kohal paiknevad kõrv ja suu, oimukohal on kühm, ninasõõrmete asemel on kõrva välimised kuulmekäigud, suu kohalt vaatab vastu silm. Mehe pea on ebaloomulikult väljavenitatud pikliku kujuga. Tema kael on pikk ja kõhetu. Paremalt pealae poolelt algab juusteviirg – umbes 1 cm pikkused kergelt vasakule kaldu karvad, mis lõpevad vasaku põse allosas. Pealael on juuksekarvad pisut jämedamad, joonistatud jõulisema joonega, vasakule liikudes muutuvad need aga üha peenemaks ja juuksekarvade vahe väheneb esialgselt 3 millimeetrilt ühele millimeetrile. Lauba keskosas on teineteise kohal kaks lookleva kujuga horisontaalset otsmikukurdu, nende all on püstine kulmukorts, mis on kergelt paremale kaardu. Mõlema otsmikukurru pealmine osa on viirutatud: ülemisel kurrul on lühikesed kaldjooned paremale ja alumisel vasakule. Kulmukortsul on viirutatud parem pool.

Parempoolse silma asemel on mehel täidlased huuled. Tumedaks värvitud huuled on kergelt avatud, paistavad osaliselt nii ülemised kui ka alumised valged korrapärased hambad. Suud ümbritseb tihe ja tume kulmukaar. Ülemisel huulel on tavapärane ülespoole kaarduv kulm, alumine kulm on aga tagurpidi, kumeram pool all. Mõlema suunurga juures kulmukaar katkeb. Kulmude ja huulte vahelised karvadeta alad on viirutatud kergelt paremale kaldu joontega. Mehe paremas suunurgas, kulmukaare katkemiskohas on piip, mis on suunatud sirgelt paremale. Piibuvars on kaha suunas kergelt laienev, kaha on kolmnurkse läbilõikega. Piibust voogab laia joana suits. Suitsujuga on joonistatud kõrvutiste peenikeste joontega, mis käänduvad paralleelselt korraga paremale ja vasakule; mõned jooned katkevad vahepeal, et siis taas jätkuda. Suits tõuseb kahast pisut üles, liigub vasakule ja vajub väänleva tossuna mehe parempoolselt näopoolelt kuni kaela keskosani alla. Seejärel liigub suits kaela tagant kaela vasaku pooleni, teeb seal veel paar keerdu üles ja katkeb vasakul mehe lõua kõrval.

Vasaku silma asemel on horisontaalses asendis kõrv. Kõrvakaar on lauba suunas, kõrvanibu jääb ninajuure poole. Kõrva väline kuulmekäik on joonistatud tumeda laia joonega, kõrva keskosa on viirutatud kaldjoontega, mis on kerge kaldega paremale.

Ülemise kulmukaare sisenurgast algab pisut paremale suunatud tugev must joon, mis näo keskosani jõudes käändub järsult vasakule ja lõpeb ülespoole suunatud spiraaljoonega – see on ninaselg. Samasugune spiraaljoon on ka nina paremal küljel. Nina on pikk ja sirge, selle sõõrmed meenutavad kõrva väliseid kuulmekäike. Parempoolsest spiraaljoonest kulgeb kaarjalt joon, mis liigub vasakule, vasakpoolse spiraalisõõrme all liigub joon sirgelt alla ja pöördub taas üles, nii et tekib vertikaalne kaar. Selle joone kõrval paremal on samasugune kaarjas joon. Nina all on jõuline keskelt poolitatud lõug, millele on tihedalt joonistatud lühikesed karvad.

Kõrvanibust jookseb alla lõuani tume joon, mis ninasõõrmete juures kaldub kergelt vasakule. See meenutab tavanäo looklevat joont, mis kulgeb kõrvanibust lõua keskpaigani, siin on ta peegelpildis. Joone vasak külg on viirutatud pisut allapoole suunatud kaldjoontega.

Nina alla on kõrvanibust ja paremast ninasõõrmest kulgevate joonte vahele tekkinud ümar-lopergune ala, kuhu kunstnik on joonistanud silma. Ülemisel ja alumisel silmalaul on kaheksa sirget ja pikka ripsmekarva, silmapupill on tume, pilk suunatud otse ette. Silmast vasakul ja selle all olev ala on viirutatud paremale kaldu joontega. Parempoolsel oimukohal kõrgub tavapärase lohu asemel väike kaarjas kühm.

Sürrealistliku mehepea piirjoon on varjutatud viirutustega, mis teeb näo ilmekamaks, sügavamaks ja varjundirikkamaks. Pealage markeerival joonel on vertikaalsed viirutused. Näokülgedel olevad viirutusjooned pisut pikenevad ja muutuvad tihedamaks, need on paremale kaldu ning lõuaosale jõudes pikenevad need pisut veel – nii et tekib mulje kergelt habetunud lõuast. Kaela vasak pool on viirutatud paremale kaldu joontega, mis lõua juures on pikemad ja allapoole liikudes muutuvad järjest lühemaks. Kaela parema poole viirutus on ühtlaselt lühikeste joontega, tihe, kaldjooned suunatud vasakule alla.

Maali all paremas nurgas on mehe seitsme sõrmega käelaba, sõrmed suunatud paremale. Pöidlast järgmine sõrm on püsti, ülejäänud viis sõrme on rusikasse surutud, neid varjab osaliselt liigesest kergelt kõver kandilise küünega pöial. Sõrmede küljed on lühikeste horisontaalsete joontega tihedalt viirutatud.

Pöidla kõrval oleva püstise sõrme ja maali parema serva vahel on signatuur – Sooster 60.

Paljud Soosteri maalid ja joonistused kujutavad ümberpaigutatud osadega pead, kus silm on pandud suu kohale, kõrv silma kohale jne. On see nali? Võib-olla olemise absurdsuse tõestus? Ülo Soosteri sõber kunstnik Ilja Kabakov on nentinud, et joonistuse „Sürrealistlik pea“ aluseks on veendumus, et pea olemasolu fakt ise on märksa tähendusrikkam ja tähtsam kui tema üksikud iseärasused, tema osad, lisandid. Pea jääb ikka peaks ja kui tal on silmad, nina, suu, siis ongi need kõik ju joonistusel olemas. Mis vahet seal õigupoolest on, kui need on ümber paigutatud? Nad on ju kõik siin pea peal! Siin on tähtis varjatud sõnum: loodus lõi pea ja tema osad. See on kõige olulisem, aga see, mis koha peal need osad on, on juba teisejärguline asi. Sellest ei muutu enam midagi. Selles suhtumises avaldub Soosteri eriline, rõhutatud ükskõiksus teiste, kolmandate, ülepea kõrgemate tasandite ja vormide vastu.

Ülo Soosteril on palju autoportreesid. Kas ka see töö võiks olla omamoodi autoportree mehest, kes jäi alati sõltumatuks, vabaks ja julgeks? Kunstnik, keda ei murdnud vangilaager, tsensuur ja totalitaarne riigikord, vaid kes kasutas vabadust keerata kõik pea peale. Elan nagu tahan! Selles on omamoodi fatalismi – võimetus eitada vabadust, mis temas endas oli. Selles on rõõmu julgusest muuta asjade tähendust.